Στον κλάδο της Ιδιωτικής Εκπαίδευσης, τα νέα μέτρα έρχονται να παγιώσουν αλλά και να βαθύνουν τις απώλειες σε κατακτήσεις και δικαιώματα. Η μείωση του αφορολόγητου, με ανοιχτό το ενδεχόμενο να ξεκινήσει και από το 2019, πρακτικά θα επιφέρει απώλεια ενός μηνιάτικου για όσους συναδέλφους έχουν μηνιαίες αποδοχές πάνω από 400€. Είναι προφανές ότι θα τεθεί εκ νέου υπό συζήτηση το ζήτημα των 21 ωρών πλήρους εβδομαδιαίου ωραρίου για τα Φροντιστήρια Μ.Ε. και τα Κέντρα Ξένων Γλωσσών, ενώ παράλληλα, στο πλαίσιο της κατάργησης της Κυριακής αργίας, ανοίγει ο δρόμος για επιπλέον ελαστικοποίηση των όρων εργασίας. Όσον αφορά τα ιδιωτικές σχολές κάθε είδους μαθητείας και κατάρτισης (π.χ. ΙΕΚ, ΚΕΚ, ΚΕΣ, ΕΕΣ), μιλάμε για χώρους στους οποίους εργάζονται εκατοντάδες συνάδελφοί μας (κάθε ΙΕΚ απασχολεί περισσότερους από 100 εργαζόμενους) με συνθήκες «γαλέρας». Εργαζόμενοι απλήρωτοι για μήνες, που αν τολμήσουν(!!!) να κάνουν πως αντιδρούν φτάνουν σε σημείο να χάνουν ακόμη και την δουλειά τους. Και φυσικά πολλά άλλα σοβαρά ζητήματα που δείχνουν την ανάγκη οργάνωσης και συλλογικής δράσης των εργαζομένων και εκεί.